text: Jellingstenen renses nu
  21 februar 2011 kl. 10.30
  Stenkonservatorer fra Nationalmuseet er i fuld gang med at rense den ene af Jellingstenene for graffiti.
  Den blev forrige weekend sprøjtemalet med ordet "Gelwane" af en autistisk 15-årig dreng fra Jelling.
  Arbejdet med at rense stenen skrider langsomt frem, da konservatorerne skal sikre sig, at stenens oprindelige struktur ikke bliver ødelagt.
  Konservatorerne har forhørt sig hos eksperter i Norge og Sverige for at finde frem til den mest skånsomme rengøringsmetode.
  Det kolde vejr har betydet, at malingen ikke er fuldt hærdet.
  Nationalmuseet holder i morgen pressemøde for at vise, hvordan arbejdet skrider frem.
  